Document ID: 32013D0752

KOMISSION TÄYTÄNTÖÖNPANOPÄÄTÖS,
annettu 11 päivänä joulukuuta 2013,
lyhyen kantaman laitteiden käyttämien radiotaajuuksien yhdenmukaistamisesta tehdyn päätöksen 2006/771/EY muuttamisesta ja päätöksen 2005/928/EY kumoamisesta
(tiedoksiannettu numerolla C(2013) 8776)
(ETA:n kannalta merkityksellinen teksti)
(2013/752/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyn Euroopan parlamentin ja neuvoston päätöksen N:o 676/2002/EY (radiotaajuuspäätös) (1) ja erityisesti sen 4 artiklan 3 kohdan,
sekä katsoo seuraavaa:
(1)
Komission päätöksellä 2006/771/EY (2) yhdenmukaistetaan tekniset ehdot taajuuksien käytölle monenlaisissa lyhyen kantaman laitteissa ja sovelluksissa, kuten hälyttimissä, paikallisissa viestintälaitteissa, ovenavaajissa, lääketieteellisissä implanteissa ja älykkäissä liikennejärjestelmissä. Lyhyen kantaman laitteet ovat yleensä massamarkkinoiden tuotteita ja/tai kannettavia tuotteita, joita on helppo kuljettaa ja käyttää rajojen yli. Sen vuoksi taajuuksien käyttöehdoissa esiintyvät erot estävät näiden laitteiden vapaan liikkuvuuden, lisäävät niiden tuotantokustannuksia ja aiheuttavat haitallisten häiriöiden riskejä muille radiosovelluksille ja -palveluille.
(2)
Monivuotisen radiotaajuuspoliittisen ohjelman perustamisesta 14 päivänä maaliskuuta 2012 annetussa Euroopan parlamentin ja neuvoston päätöksessä N:o 243/2012/EU (3) vaaditaan jäsenvaltioita yhteistyössä komission kanssa edistämään tarvittaessa taajuuksien yhteiskäyttöä ja muunlaista rinnakkaista hyödyntämistä, jotta voitaisiin lisätä tehokkuutta ja joustavuutta.
(3)
Koska lyhyen kantaman laitteilla on yhä suurempi merkitys taloudelle ja koska teknologia ja yhteiskunnan vaatimukset muuttuvat nopeasti, lyhyen kantaman laitteille voi ilmaantua uusia sovelluksia. Ne vaativat taajuuksien käytön yhdenmukaistamista koskevien ehtojen säännöllistä ajantasaistamista.
(4)
Komissio antoi 5 päivänä heinäkuuta 2006 Euroopan radio-, tele- ja postihallintojen yhteistyökonferenssille (CEPT) päätöksen N:o 676/2002/EY 4 artiklan 2 kohdan nojalla pysyvän toimeksiannon, joka koskee päätöksen 2006/771/EY liitteen ajantasaistamista lyhyen kantaman laitteisiin liittyvän teknologisen ja markkinakehityksen perusteella.
(5)
Komission päätöksillä 2008/432/EY (4), 2009/381/EY (5), 2010/368/EU (6) ja komission täytäntöönpanopäätöksellä 2011/829/EU (7) muutettiin jo päätöksellä 2006/771/EY yhdenmukaistettuja lyhyen kantaman laitteiden teknisiä vaatimuksia korvaamalla sen liite.
(6)
Edellä mainitun toimeksiannon perusteella maaliskuussa 2013 toimittamassaan raportissa (8) CEPT ilmoitti komissiolle tuloksista, joita se oli saanut tarkastellessaan päätöksen 2006/771/EY liitteessä olevia luokkia ”Lyhyen kantaman laitteen tyyppi” ja ”Muut käyttörajoitukset”, ja se neuvoi komissiota muuttamaan joitakin teknisiä seikkoja kyseisessä liitteessä.
(7)
Tulokset osoittavat, että lyhyen kantaman laitteet, jotka toimivat ilman yksinoikeutta jakamisperiaatteella, edellyttävät yhtäältä oikeusvarmuutta siitä, että taajuuksia on mahdollista käyttää yhteisesti. Tämä voidaan saavuttaa ennustettavissa olevilla yhdenmukaistettujen taajuuskaistojen jaettua käyttöä koskevilla teknisillä ehdoilla, jotka varmistavat yhdenmukaistettujen taajuuskaistojen luotettavan ja tehokkaan käytön. Toisaalta nämä lyhyen kantaman laitteet edellyttävät myös riittävästi joustavuutta, joka mahdollistaa monet erilaiset sovellukset langattomien innovaatioiden tuomien etujen maksimoimiseksi unionissa. Sen vuoksi on tarpeen yhdenmukaistaa määritellyt tekniset käyttöehdot, jotta voidaan estää haitallisia häiriöitä ja varmistaa mahdollisimman hyvä joustavuus samalla kun edistetään sitä, että lyhyen kantaman laitteet käyttävät taajuuskaistoja luotettavasti ja tehokkaasti.
(8)
Tämä saavutetaan poistamalla käsite ”lyhyen kantaman laitteen tyyppi” ja yhdenmukaistamalla lyhyen kantaman laitteiden luokat. Kahdella eri luokalla luotaisiin ennustettavissa oleva jakamisympäristö lyhyen kantaman laitteiden koko ryhmälle. Lyhyen kantaman laitteet ryhmitellään näissä luokissa joko taajuuksien samankaltaisten teknisten käyttömekanismien perusteella tai odotetun käyttötiheyden määrittävien yhteisten käyttöskenaarioiden perusteella.
(9)
Teknisessä liitteessä määritellyt luokat tarjoavat käyttäjille ennakoitavuutta sen suhteen, mitkä muut lyhyen kantaman laitteet saavat käyttää samaa taajuuskaistaa ilman yksinoikeutta ja jakamisperiaatteella. Radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9 päivänä maaliskuuta 1999 annetun Euroopan parlamentin ja neuvoston direktiivin 1999/5/EY (radio- ja telepäätelaitedirektiivi) (9) mukaan valmistajien olisi näissä luokissa varmistettava, että lyhyen kantaman laitteet eivät aiheuta haitallisia häiriöitä muille lyhyen kantaman laitteille.
(10)
Tämän päätöksen soveltamisalaan kuuluvilla erityisillä taajuuskaistoilla yhdenmukaistettu lyhyen kantaman laitteiden luokka ja tekniset käyttöehdot (taajuuskaista, lähetystehon/kentänvoimakkuuden/tehotiheyden raja-arvo, lisäparametrit ja muut käyttörajoitukset) luovat yhdessä yhdenmukaistetun jakamisympäristön siten, että lyhyen kantaman laitteet voivat jakaa taajuuksien käytön toistensa kanssa ilman yksinoikeutta käyttötarkoituksesta riippumatta.
(11)
Jotta voidaan varmistaa tällaisten yhdenmukaistettujen jakamisympäristöjen oikeusvarmuus ja ennakoitavuus, yhdenmukaistettujen taajuuskaistojen olisi oltava käytettävissä yhdenmukaistettuun luokkaan kuulumattomille lyhyen kantaman laitteille tai vähemmän tiukoilla teknisillä ehdoilla ainoastaan siinä määrin kuin se ei vaaranna jakamisympäristöä.
(12)
Komissio antoi 6 päivänä heinäkuuta 2011 päätöksen N:o 676/2002/EY 4 artiklan 2 kohdan nojalla CEPT:lle uuden toimeksiannon tehdä tarvittavat tekniset tutkimukset taajuusalueen 169,4-169,8125 MHz käytön yhdenmukaistamisesta yhteisössä 20 päivänä joulukuuta 2005 tehdyn komission päätöksen 2005/928/EY (10) mahdollista uudelleentarkastelua varten, jotta voitaisiin taata yhdenmukaistetun taajuusalueen tehokas käyttö kyseisen päätöksen 5 artiklan mukaisesti.
(13)
Edellä mainitun toisen toimeksiannon perusteella kesäkuussa 2012 antamassaan raportissa (11) CEPT neuvoi komissiota ottamaan käyttöön pienitehoisia / lyhyen kantaman laitteita koskevia nykyisiä ja uusia yhdenmukaistamistoimia taajuusalueelle 169 MHz päätöksen 2006/771/EY liitteen tulevan muuttamisen yhteydessä, jotta voidaan parantaa yhdenmukaistetun taajuusalueen (169,4-169,8125 MHz) näkyvyyttä ja avoimuutta.
(14)
CEPT:n työn tulosten perusteella on mahdollista yksinkertaistaa lyhyen kantaman laitteiden sääntelyehtoja. Taajuuksien käyttöehtojen yhdenmukaistamisen avulla voitaisiin saavuttaa radiotaajuuspoliittisessa ohjelmassa asetettu tavoite, joka koskee taajuuksien yhteiskäytön edistämistä sisämarkkinoilla lyhyen kantaman laitteiden luokkien osalta.
(15)
Päätöksen 2006/771/EY liitettä olisi sen vuoksi muutettava ja päätös 2005/928/EY olisi kumottava.
(16)
Tässä päätöksessä vahvistettujen ehtojen mukaisesti toimivien laitteiden olisi radiotaajuuksien tehokkaan käytön varmistamiseksi ja muille aiheutuvien häiriöiden välttämiseksi oltava myös radio- ja telepäätelaitedirektiivin mukaisia, mikä osoitetaan noudattamalla yhdenmukaistettuja standardeja tai läpäisemällä vaihtoehtoiset vaatimustenmukaisuuden arviointimenettelyt.
(17)
Tässä päätöksessä säädetyt toimenpiteet ovat radiotaajuuskomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Lisätään päätöksen 2006/771/EY 2 artiklaan alakohta seuraavasti:
”3.
’lyhyen kantaman laitteiden luokalla’ joukkoa lyhyen kantaman laitteita, jotka käyttävät taajuuksia samankaltaisilla teknisillä käyttömekanismeilla tai yhteisten käyttöskenaarioiden perusteella.”
2 artikla
Korvataan päätöksen 2006/771/EY 3 artikla seuraavasti:
”3 artikla
1. Jäsenvaltioiden on nimettävä ja annettava saataville ilman yksinoikeutta ja häiriöttömyyden ja suojaamattomuuden periaatteen mukaisesti taajuuskaistat lyhyen kantaman laitteiden luokkia varten tämän päätöksen liitteessä esitettyjen erityisehtojen ja täytäntöönpanolle asetettujen määräaikojen mukaisesti.
2. Sen estämättä, mitä 1 kohdassa säädetään, jäsenvaltiot voivat pyytää radiotaajuuspäätöksen 4 artiklan 5 kohdan soveltamista.
3. Tämä päätös ei rajoita jäsenvaltioiden oikeutta sallia taajuuskaistojen käyttö vähemmän rajoittavin ehdoin tai lyhyen kantaman laitteille, jotka eivät kuulu yhdenmukaistettuun luokkaan, jos se ei estä tai pienennä tällaiseen luokkaan kuuluvien lyhyen kantaman laitteiden mahdollisuutta turvautua asianmukaisiin tämän päätöksen liitteessä täsmennettyihin yhdenmukaistettuihin teknisiin ja toiminnallisiin ehtoihin, jotka mahdollistavat sen, että samaan luokkaan kuuluvat lyhyen kantaman laitteet voivat käyttää yhdessä radiotaajuuksien tiettyä osaa ilman yksinoikeutta ja eri käyttötarkoituksiin.”
3 artikla
Korvataan päätöksen 2006/771/EY liite tämän päätöksen liitteellä.
4 artikla
Kumotaan päätös 2005/928/EY.
5 artikla
Jäsenvaltioiden on annettava komissiolle kertomus tämän päätöksen täytäntöönpanosta viimeistään 1 päivänä syyskuuta 2014.
6 artikla
Tämä päätös on osoitettu kaikille jäsenvaltioille.
Tehty Brysselissä 11 päivänä joulukuuta 2013.

Labels: 7
12